Line Barfod (EL), 2003-03-25:
Som flere andre har været inde på, er en væsentlig del af dette lovforslag jo en udløber af Farumsagen, denne meget omfattende sag, hvor der bliver ved med at komme nye elementer frem, senest den historie, der var om, at en person fra Jydsk Rengøring havde deltaget ved ansættelsessamtaler i kommunen, før firmaet overhovedet havde vundet udbuddet om at overtage en del af plejeforpligtelserne.
Men heldigvis har ministeren nu videresendt den sag til tilsynsrådet, så de også får det aspekt med ind i deres omfattende undersøgelser, og forhåbentlig kommer Farumkommissionen snart i gang, så vi kan få en mere samlet afklaring af hele forløbet i sagen. På det foreliggende grundlag er det jo nogle ganske fornuftige betragtninger og forslag, Jens Peter Christensen-udvalget er kommet med, om at styrke kommunalbestyrelsens medlemmer bl.a. ved, at man får adgang til udvidet sagsindsigt, at man får bedre indsigt i revisionens beretninger osv.
Men ligesom den socialdemokratiske ordfører vil vi i Enhedslisten også gerne støtte det forslag og de overvejelser, der var om, at mindretallet i kommunalbestyrelsen skal have ret til at kræve et møde med revisor.
Det kan være indviklet at sætte sig ind i kommunens økonomi og konkrete tal, og der kan det være rart at få et møde med revisor for at få gennemgået, hvad der egentlig ligger af problemer.
Som vi allerede var inde på, da vi sidste år diskuterede forskellige aspekter af Farumsagen, mener vi faktisk fra Enhedslistens side, at der også er behov for at give vælgerne en større indflydelse, og derfor vil vi under udvalgsarbejdet stille et ændringsforslag om, at vælgerne i en kommune skal have mulighed for at kræve et nyvalg, hvis man mener, at flertallet i kommunalbestyrelsen går fuldstændig imod det, som politikerne var blevet valgt på, og der sker noget helt afgørende nyt, som vi bl.a. har set i Farum.
Vi mener også, at et af de problemer, der har været i Farum, og som vi for så vidt også har set i en række andre kommuner, er, at en person kan sidde som borgmester i mange år og udvikle sig til en bykonge.
Derfor vil vi også stille et ændringsforslag om, at man indfører en rotationsordning for borgmestre, så de ikke kan genopstille, når de har siddet to fulde valgperioder i træk, så man altså sikrer, at der kan komme en ny på posten, således at der kan komme friske øjne på, hvad der foregår i kommunen.
I forhold til den del af lovforslaget, der vedrører tilsynsreformen og forslaget fra Klagereformudvalget, er vi som de øvrige ordførere meget enige i, at man skal have et forstærket tilsyn, og at man skal have politikerne ud af tilsynet, så det i høj grad bliver jurister, der skal sidde og udføre et legalitetstilsyn.
Det har vi set med hensyn til selve Farum.
Men også da vi spurgte til, hvordan tilsynsarbejdet egentlig foregik rundtomkring i landet, kunne vi se, at det kun var i ganske, ganske få tilfælde, tilsynet greb ind i forhold til ulovlige afgørelser.
Især på det sociale område er det utroligt så mange ulovlige afgørelser, der bliver truffet, og som der ikke bliver grebet ind over for på nogen måde, og hvor tilsynsmyndighederne er meget tilbageholdende med at gøre noget for at få ændret på de ulovlige afgørelser, der er truffet.
Så generelt er vi positive, men der er et par ting, vi skal se nærmere på, og vi vil også stille nogle ændringsforslag.